Controlul parlamentar prin întrebări şi interpelări: Franţa, Marea Britanie, Germania

 

I.Consideraţii generale

 

Principiul separaţiei puterilor, elaborat în plin Secol al Luminilor, a rămas, în ciuda criticilor care i s-au adus, una dintre valorile fundamentale, definitorii ale regimurilor politice democratice contemporane. 

Marea lecţie a separaţiei puterilor nu rezidă în stabilirea unui regim politic în care executivul şi legislativul sunt mai mult sau mai puţin separaţi, ci în existenţa şi valoarea a două idei esenţiale: pe de o parte, puterea politică nu trebuie să se afle în mâinile aceleiaşi autorităţi, iar pe de altă parte, dezideratul unui echilibru necesar între organele statului se naşte în urma distribuirii puterii între aceste organe. 

Controlul parlamentar asupra executivului şi administraţiei publice reprezintă operaţiunea politico-juridică cea mai complexă şi expresivă de aplicare a principiului funcţional al separaţiei puterilor în stat. 

Dacă parlamentul este autoritatea deliberativă căreia îi revine, în principal, funcţia legislativă, trebuie să se instituie în stat structuri care să pună în executare legea – autorităţile executive – şi să se confere autorităţii legiuitoare controlul asupra modului în care se execută sau se organizează executarea legii. 

Luând în seamă sursa legitimităţii ce stă la baza formării celor doi factori constituţionali – legislativul şi executivul – am fi tentaţi să acordăm preeminenţă celui dintâi, căci el este acela care provine din alegeri directe, democratice, fiind expresia voinţei alegătorilor, deci a deţinătorilor suveranităţii naţionale. Raţionalitatea raporturilor legislativului cu executivul impune însă un echilibru al acestora, împletirea armonioasă a funcţiilor fiecăruia, astfel încât exerciţiul puterii politice să conducă la îndeplinirea scopurilor statului. 

În principiu, controlul exercitat asupra executivului de către adunările reprezentative se întemeiază pe o explicaţie simplă: încarnând voinţa poporului, Camerele trebuie să fie în măsură să urmărească modul în care este realizată politica guvernului, în raport cu platformele electorale şi aspiraţiile colectivităţii naţionale. În aplicarea lui, acest control se dovedeşte complex, în special prin compatibilitatea dintre prerogativele parlamentului, posibilităţile lui reale şi libertatea de acţiune guvernamentală. 

În literatura de specialitate, opiniile autorilor sunt împărţite. Unii consemnează faptul că misiunea parlamentului este duală, ea constând în exercitarea funcţiilor specifice regimului reprezentativ, prima fiind cea de control a guvernului şi cea de a doua de a vota legea. 

În această opinie, funcţia de control comportă o accepţie mai largă, în conţinutul ei înglobându-se informarea parlamentului prin declaraţii ale guvernului, întrebări şi interpelări ale parlamentarilor şi activităţi ale comisiilor parlamentare. 

Într-o altă opinie, nu se mai face vorbire despre o funcţie de control a parlamentului asupra executivului, ci de raporturile dintre parlament şi executiv şi, în cadrul acestora, de mijloacele de acţiune ale parlamentului asupra guvernului şi preşedintelui, în interiorul cărora distingem responsabilitatea politică a guvernului (moţiunea de cenzură), răspunderea politică individuală a miniştrilor, întrebările adresate membrilor guvernului, petiţiile, rolul ombudsman-ului, răspunderea penală a preşedintelui republicii pentru înaltă trădare şi a membrilor guvernului, comisiile de anchetă şi de control. 

Potrivit unei alte concepţii, se apreciază că activitatea de control parlamentar este restrânsă la informarea parlamentară (pe calea informării individuale a parlamentarilor prin întrebări şi sarcini personale încredinţate unor parlamentari; pe calea informării colective a parlamentului, prin informarea de către comisiile parlamentare, comunicări sau mesaje ale executivului). 

În această viziune, funcţia de control este absorbită de către parlament în funcţia legislativă ori într-o aşa numită funcţie parlamentară de orientare şi autorizare. 

 

Raportându-ne la finalitatea activităţii de control, ar trebui să facem o distincţie între modurile în care acesta este efectuat în regimurile prezidenţiale şi în cele parlamentare. Dacă în regimul parlamentar, cel puţin teoretic, sancţiunea majoră este înlăturarea formaţiunii guvernamentale, deci cucerirea puterii politice, în regimul prezidenţial obiectivele controlului sunt intrinsec legate de afirmarea cenzurii activităţii executive în segmentele ei şi, în primul rând în administraţie, problema modificării structurilor politice pe calea votării moţiunii de neîncredere nefiind posibilă, datorită caracteristicilor sistemului. 

Marea Britanie reprezintă cea mai puternică formă a parlamentarismului, sistem politic numit şi sistemul Westminster.

 

Astfel, în Germania putem constata că, deşi puterea executivă federală este supusă regulilor regimului parlamentar, concentrarea puterii executive în mâna cancelarului reprezintă trăsătura definitorie a sistemului. Preşedintele Republicii numeşte în anumite funcţii publice, reprezintă republica pe plan internaţional, încheie tratate, acreditează şi primeşte trimişi diplomatici, numeşte şi revocă din funcţie judecătorii, dar cancelarul este cel care stabileşte liniile politicii interne şi externe, el îşi asumă răspunderea politică, dar are şi dreptul de a solicita preşedintelui dizolvarea Bundestagului. 

Mai mult, exercitarea controlului asupra executivului, în această ţară, cunoaşte o expresie distinctivă. Pe lângă faptul că preşedintele republicii este neresponsabil, în sens constituţional, în faţa parlamentului, demiterea cancelarului, care antrenează destituirea guvernului, este supusă unor reguli speciale, care validează aşa numita moţiune de cenzură pozitivă. În virtutea acestor reguli, Bundestagul nu poate demite cancelarul, decât dacă acceptă un succesor al acestuia cu o majoritate absolută de voturi. În cazul în care o moţiune de neîncredere în cancelar este respinsă, preşedintele republicii poate, la propunerea cancelarului, să dizolve Bundestagul, asigurând pe această cale reluarea funcţionalităţii executivului, pe baza consultării corpului electoral. 

Elemente distincte privitoare la controlul parlamentar se constată în regimurile semiprezidenţiale ori regimurile politice care, deşi se nasc pe baze specifice regimurilor parlamentare, admit ca alegea şefului de stat să se facă prin vot universal. Exemplul cel mai edificator l-a dat Franţa în 1958, el fiind imitat de alte state europene şi nu numai. În cadrul regimului semiprezidenţialist executivul dualist se manifestă în plenitudinea disponibilităţilor sale. În acest regim, două autorităţi publice sunt alese prin vot universal, egal, direct şi secret. Preşedintele republicii şi parlamentul au aceeaşi legitimitate, iar guvernul este de emanaţie parlamentară. Acest tip de regim politic creează un sistem de relaţii specifice între şeful statului, guvern şi parlament. În cadrul acestor relaţii, apare în prim plan răspunderea preşedintelui republicii faţă de parlament, acesta având dreptul de a-l suspenda din funcţie ori de a-l trimite în judecată pentru înaltă trădare. Pe de altă parte, controlul parlamentar, în acest tip de executiv dualist, îmbracă forme distinctive, în funcţie de configuraţia politică a parlamentului şi de susţinerea electorală a preşedintelui. Regulile specifice regimului parlamentar funcţionează şi în acest sistem, dar elementul nou care apare îl constituie instituirea răspunderii politice a şefului statului faţă de parlament. 

 

II.Controlul parlamentar efectuat prin intermediul întrebărilor şi al interpelărilor

 

Un sistem simplu şi concret de control al executivului de către legislativ îl constituie întrebările şi interpelările adresate fie guvernului în totalitatea sa, fie miniştrilor. Utilitatea lui se relevă prin faptul că el se află deopotrivă la îndemâna parlamentarilor atât din opoziţie, cât şi din cadrul majorităţii. 

Întrebarea se defineşte ca fiind actul prin care un membru al Adunării solicită unui ministru explicaţii asupra unui subiect determinat. Acest act este lipsit de sancţiune politică imediată şi prin aceasta se distinge în mod clar de alte proceduri de control parlamentar, cum ar fi moţiunea de cenzură sau interpelarea, care vizează, de asemenea, să obţină explicaţii din partea guvernului, dar ajung la o sancţiune sub forma unui vot care pune în joc responsabilitatea ministerială. 

Dacă întrebarea este o simplă cerere de informare asupra unui fapt concret, adresată unui membru al executivului, interpelarea are un caracter mai complex. Ea reprezintă o modalitate de control asupra unor aspecte politice care comportă, de regulă, două condiţii: să deschidă o dezbatere generală, la care pot participa toţi membrii Adunării, şi să poată permite o sancţiune, în sensul încheierii dezbaterilor printr-un vot relativ la problema supusă interpelării. Interpelarea nu este deci numai un simplu mijloc de informare, ci un instrument de control extrem de puternic, istoria sa fiind legată de însăşi evoluţia regimului parlamentar. 

 

1. Franţa 

 

În Franţa, se susţine că originea interpelărilor se găseşte în Constituţia din 1789, care prevedea că miniştrii vor fi ascultaţi după ce li se va cere să dea explicaţii. Interpelările au devenit practică curentă în Franţa în timpul Monarhiei din Iulie (1830), au cunoscut o dezvoltare considerabilă în timpul celei de a III-a şi a IV-a Republici, dar în prezent nu mai sunt practicate, în sistemul Constituţiei din 1958. Punerea în discuţie a responsabilităţii ministeriale în Franţa se face astăzi numai prin intermediul moţiunii de cenzură. 

Dreptul parlamentarilor de a adresa întrebări Guvernului este stipulat în art.48 din Constituţie, care dispune stabilirea cel puţin a unei şedinţe pe săptămână, rezervată cu prioritate întrebărilor membrilor Parlamentului şi răspunsurilor Guvernului. Pe lângă această prevedere din Legea fundamentală, Regulamentele celor două Camere conţin şi ele dispoziţii privitoare la tipologia întrebărilor şi procedura de dezbatere a acestora (Regulamentul Senatului, Cap.XII, art.74-80 şi art.82-83 terţ; Regulamentul Adunării Naţionale, Titlul III, Cap.II, art.133-135 şi Cap.III, art.139).

În privinţa tipologiei, Regulamentul Senatului face distincţia între: întrebări scrise, întrebări de actualitate adresate Guvernului, întrebări orale şi întrebări orale cu dezbatere. 

Întrebările scrise 

În cadrul Adunării Naţionale, practica întrebărilor scrise a fost iniţiată în 1909. De regulă, întrebările scrise sunt o rezultantă a preocupărilor individuale sau colective ale electorilor şi au drept scop obligarea Guvernului de a furniza lămuriri asupra unor probleme juridice, fiscale sau sociale.

Parlamentarii care intenţionează să adreseze Guvernului întrebări scrise vor înmâna înainte de toate textul acestora Preşedintelui Camerei din care fac parte, iar acesta din urmă îl va comunica Guvernului. Întrebările scrise trebuie să fie redactate concis şi nu trebuie să conţină nici o acuzaţie de ordin personal cu privire la terţe persoane desemnate nominal; ele nu pot fi adresate decât de un singur parlamentar, unui singur ministru. 

Întrebările scrise vor fi ulterior publicate în Jurnalul Oficial, iar în luna care urmează publicării, se vor publica şi răspunsurile miniştrilor.

Miniştrii au posibilitatea să declare, în scris, că interesul public se opune obligaţiei de a răspunde la întrebări sau, cu titlu excepţional, ei pot cere prelungirea termenului de răspuns, dar acest termen nu poate depăşi o lună. Pentru întrebările scrise legate de politica generală a Guvernului, Primul ministru are la dispoziţie două luni pentru a răspunde. 

Întrebările scrise care nu au primit un răspuns în termenele prevăzute vor fi convertite în întrebări orale, dacă autorul lor cere acest lucru. 

 

Întrebările de actualitate adresate Guvernului

Ordinea de zi a Senatului conţine, de două ori pe lună, posibilitatea de a adresa Guvernului întrebări în legătură cu problemele actuale. Conferinţa Preşedinţilor decide repartizarea numărului de întrebări între grupuri, modalităţile de adresare a acestora şi procedura de urmat în cadrul şedinţei. 

Întrebările orale 

Analog întrebărilor scrise, textul întrebărilor orale este înmânat Preşedintelui Camerei, iar acesta îl va comunica Guvernului. Întrebările care poartă asupra politicii generale a Guvernului sunt adresate direct Primului ministru. 

Întrebările orale sunt înregistrate pe o listă specială, pe măsură ce sunt depuse, ulterior fiind publicate, similar întrebărilor scrise. 

La ambele Camere, dimineaţa zilei de marţi este rezervată cu prioritate întrebărilor orale; înscrierea lor pe odinea de zi a acestei şedinţe este hotărâtă de Conferinţa Preşedinţilor, ţinându-se cont de lista specială amintită mai sus. Pe ordinea de zi nu pot fi înscrise decât acele întrebări care au fost depuse cu opt zile înaintea şedinţei. 

Preşedintele dă curs întrebărilor, în ordinea fixată de către Conferinţa Preşedinţilor, iar dacă ministrul interesat este absent, întrebarea este reportată pe ordinea de zi a următoarei şedinţe destinate întrebărilor orale. 

La cererea a 30 de senatori, a căror prezenţă este constatată prin apel nominal, întrebarea orală la care se aşteaptă răspuns poate fi transformată, prin decizie a Senatului, în întrebare orală de dezbatere. Aceasta din urmă va fi apoi înscrisă ca primul element al ordinii de zi a următoarei şedinţe a Senatului. 

 

Întrebările orale cu dezbatere

 

Textul acestora, însoţit de cererea de dezbatere, se înmânează Preşedintelui Senatului; acesta din urmă va informa imediat Guvernul şi va aduce la cunoştinţa Senatului conţinutul întrebării şi cererea de dezbatere, în prima zi de şedinţă care urmează depunerii ei. 

Data analizării întrebărilor orale cu dezbatere este fixată de Senat, la propunerea Conferinţei Preşedinţilor, fie în aceeaşi şedinţă cu întrebările orale, fie, cu acordul Guvernului, într-o şedinţă viitoare. 

În cadrul dezbaterii unei probleme ce poartă asupra unor subiecte europene, au dreptul la cuvânt doar autorul întrebării, un senator reprezentând delegaţia Senatului pe lângă Uniunea Europeană, un senator reprezentând comisia permanentă competentă, Guvernul şi câte un reprezentant al fiecărui grup politic. Cu avizul Conferinţei Preşedinţilor, mai poate lua cuvântul un senator reprezentând Comisia pentru probleme externe, apărare şi forţele armate, dacă aceasta estimează că este competentă să participe la dezbatere. 

În timp ce fiecare senator dispune de un timp de 10 minute, Guvernul poate lua cuvântul ori de câte ori cere acest lucru şi fără limită de timp. 

 

2. Marea britanie 

 

În Marea Britanie, adresarea de întrebări Guvernului reprezintă unul dintre cele mai vechi privilegii ale membrilor Parlamentului, prima întrebare înregistrată fiind pusă în 1721 în Camera Lorzilor. Dreptul parlamentarilor de a adresa întrebări Guvernului a fost pe deplin recunoscut în urma reformei parlamentare din 1832, iar din 1849 o parte specială a şedinţei este rezervată răspunsurilor la întrebări (question time). Tot în această ţară, în 1902, a fost inaugurat şi sistemul răspunsurilor scrise pentru acele întrebări cărora nu li se putea da un răspuns în cadrul aceleiaşi şedinţe, din lipsă de timp. 

În sistemul parlamentar britanic, interpelările nu sunt prea mult practicate, dar există ceea ce se numeşte „moţiunea de prelungire”, prin aceasta înţelegându-se situaţia în care, dacă interpelarea este prezentată atunci când lucrările Camerei sunt pe punctul de a se termina, ele pot continua şi în perioada vacanţei, pentru a lua în dezbatere problema ridicată.

Conform Regulamentului de ordine interioară al Camerei Comunelor orice membru poate pune întrebări, notificând acest lucru Speaker-ului, care decide şi trecerea acestora pe ordinea de zi. Imparţialitatea tradiţională a Speaker-ului se află în contrast evident cu modul de acţiune al Conferinţei preşedinţilor, care poate decide în mod defavorabil asupra plasării pe ordinea de zi a plenului a întrebărilor formulate de parlamentarii opoziţiei.

Întrebările se pot adresa de luni până joi, după dezbaterea celorlalte probleme aflate pe ordinea de zi, dar nici o întrebare nu poate fi pusă după ora 15.30, cu excepţia celor care nu au apărut pe ordinea de zi, dar care sunt în opinia Speaker-ului urgente şi de interes public. 

Întrebările trebuie să fie însoţite de o notificare, în care membrii Camerei Comunelor vor specifica dacă aşteaptă un răspuns oral sau unul în scris, iar dacă răspunsul este în scris, şi data la care aşteaptă acest răspuns. 

La Camera Lorzilor se face distincţie între întrebările care dau naştere la dezbateri şi cele care au drept scop obţinerea de informaţii, acestea din urmă fiind însoţite de câte un asterisc şi având prioritate pe ordinea de zi. 

 

 

3. Germania 

 

Regulamentul Bundestagului (art.100-106) stabileşte limitele exerciţiului dreptului de a adresa întrebări Guvernului federal. 

Întrebările cu dezbatere constituie cel mai eficace instrument parlamentar de a obliga Guvernul federal să furnizeze informaţii privitoare politica generală. 

Întrebările cu dezbatere pot fi iniţiate de către un grup parlamentar sau de către cel puţin 34 de membri şi trebuie însoţite de o notă explicativă. De îndată ce Guvernul federal este înştiinţat de către Preşedinte asupra întrebărilor, acestea sunt trecute pe ordinea de zi. 

Întrebările fără dezbatere sunt supuse aceloraşi condiţii de formă şi au drept scop obţinerea de informaţii detaliate pe diferite teme specifice. Preşedintele Bundestagului invită Guvernul federal să răspundă acestor întrebări în scris, în termen de 14 zile. 

Pe de altă parte, regulamentul Bundestagului prevede dreptul fiecărui membru de a adresa, individual, întrebări scurte Guvernului federal. Membrii Bundestagului nu pot adresa mai mult de două întrebări pe săptămână, pentru răspunsurile orale şi mai mult de patru întrebări pe lună, pentru răspunsurile scrise. Durata totală a şedinţelor destinate întrebărilor orale nu trebuie să depăşească 180 de minute. Ca regulă generală, aceste şedinţe au loc miercurea şi joia şi sunt admise doar acele întrebări care au legătură cu sfera de activitate a Guvernului federal. Ele trebuie să fie formulate de o manieră concisă, astfel încât să permită un răspuns scurt şi nu trebuie să conţină vreo remarcă tendenţioasă. Miniştrii vizaţi au la dispoziţie trei zile pentru a strânge informaţiile necesare elaborării unui răspuns. 

 

 

ANEXA I: FRANŢA

Extras din Regulamentul Adunării Naţionale 

 

Capitolul II – Întrebările orale

ART. 133

Condiţiile în care întrebările orale sunt depuse, notificate şi publicate sunt stabilite de către Biroul Adunării Naţionale.

ART. 134

Şedinţele prevăzute pentru întrebările orale sunt organizate de către Conferinţa Preşedinţilor.

ART. 135

Conferinţa Preşedinţilor stabileşte şedinţa săptămânală consacrată întrebărilor deputaţilor şi răspunsurilor din partea Guvernului.

ART. 136-138

Abrogate

Capitolul III – Întrebările scrise

ART: 139

1. Întrebările scrise sunt adresate de către deputaţi miniştrilor, cele care se referă la politica generală a Guvernului sunt adresate direct Primului Ministru.

2. Întrebările scrise trebuie să fie redactate în mod concis şi să se limiteze la elementele strict indispensabile înţelegerii problemei. Ele nu trebuie să conţină nici o acuzaţie de ordin personal cu privire la terţe persoane desemnate nominal.

3. Orice deputat care doreşte să adreseze o întrebare scrisă trimite textul acesteia Preşedintelui Adunării care o aduce la cunoştinţa Guvernului.

4. Întrebările scrise sunt publicate, în timpul sesiunii şi în afara acesteia în Jurnalul Oficial.

5. Răspunsurile miniştrilor trebuie să fie publicate în luna următoare publicării întrebărilor. Acest termen nu comportă nici o întrerupere.

6. În acest interval de timp, miniştrii au totuşi posibilitatea, fie să declare în scris că interesul public nu le permite să răspundă., fie, cu titlu excepţional, să solicite un interval suplimentar pentru a strânge elementele necesare răspunsului lor, interval de timp suplimentar ce nu poate depăşi o lună. 

 

Titlul III – Controlul parlamentar

Prima parte – Proceduri de informare şi de control a Adunării Naţionale

Capitolul I - Comunicări ale guvernul 

ART. 132

1. În afara declaraţiilor prevăzute în articolul 49 din Constituţie, Guvernul poate solicita să facă în faţa Adunării declaraţii cu sau fără dezbatere.

2. În caz de declaraţii însoţite de dezbatere, Conferinţa preşedinţilor stabileşte timpul total atribuit grupurilor parlamentare în cadrul şedinţelor consacrate dezbateri; acest timp este repartizat de Preşedintele Adunării între grupurile parlamentare proporţional cu importanţa lor numerică.

3. În afara cazului unei hotărâri a Conferinţei preşedinţilor, fiecare grup dispune pentru vorbitorul pe care l-a desemnat, de un timp de vorbit de 30 de minute; dacă este cazul timpul suplimentar este repartizat de către grup între doi sau mai mulţi vorbitori, fiecare dintre ei dispunând de un timp cu 5 minute mai mult. Un timp de vorbit de 10 minute este atribuit deputatului care nu aparţine nici unui grup şi care s-a înscris primul la dezbateri.

4. Înscrierile la cuvânt şi ordinea intervenţiilor au loc în condiţiile prevăzute de articolul 49.

5. Primul Ministru sau un membru al Guvernului ia cuvântul ultimul pentru a răspunde vorbitorilor care au intervenit.

6. Atunci când declaraţia Guvernului nu necesită dezbatere, Preşedintele poate să autorizeze un singur vorbitor să răspundă Guvernului.

7. Nici un vot, de orice natură ar fi el, nu poate avea loc cu ocazia dezbaterilor prevăzute în prezentul articol.

 

 

Extras din Regulamentul Senatului

 


Întrebări orale şi scrise

Întrebări scrise

Art. 74

1. Toţi senatorii care doresc să adreseze o întrebare scrisă Guvernului vor înmâna textul acesteia Preşedintelui Senatului, care îl va comunica ulterior Guvernului.

2. Întrebările scrise trebuie să fie redactate pe scurt şi să nu conţină nici un fel de acuzaţii de ordin personal referitoare terţe persoane desemnate nominal; ele pot fi adresate de un senator unui ministru. Primirea acestor întrebări se va face în conformitate cu cele prezentate şi în condiţiile prevăzute de art. 24, alin 2.( art.24 se referă la depunerea proiectelor şi a propunerilor legislative, iar alin.2 arată că propunerile senatorilor nu sunt primite dacă adoptarea lor ar avea drept consecinţă fie diminuarea unei resurse publice necompensate de către o altă sursă, fie crearea sau agravarea unei sarcini publice).

 

 

Art. 75

1. Întrebările scrise sunt publicate în timpul sesiunii şi în afara acesteia în Jurnalul Oficial; răspunsul ministrului va trebui de asemenea publicat .

2. Miniştrii, cu toate aceste, au dreptul de a declara în scris că interesul public le interzice să răspundă sau cu titlu excepţional, ei pot cere un interval de timp pentru a strânge toate materialele necesare răspunsului; acest interval de timp nu poate depăşi o lună.

3. Toate întrebările scrise la care nu s-a dat un răspuns în timpul prevăzut sunt transformate în întrebări orale, dacă autorul lor solicită acest lucru. Ele devin întrebări orale din momentul cererii de transformare.

 

A bis. Întrebări de actualitate adresate Guvernului 

 

Art. 75. Bis

Ordinea de zi a Senatului prevede posibilitatea ca, de două ori pe lună, senatorii să poată adresa întrebări Guvernului, care au legătură cu problemele de actualitatea. Conferinţa Preşedinţilor hotărăşte repartizarea numărului de întrebări pentru fiecare grup şi pentru senatorii care nu figurează pe lista nici unui grup ţinând cont de importanţa numerică şi fixează modalitatea de depunere a întrebărilor şi procedura de urmat în şedinţă.

 

Întrebări orale 

 

Art. 76

1. Toţi senatorii care doresc să adreseze întrebări orale unui ministru vor depune textul la Preşedintele Senatului, care îl va comunica Guvernului.

2. Întrebările orale trebuie să fie redactate pe scurt şi să nu conţină nici o acuzaţie de ordin personal la adresa unei terţe persoane nominal desemnată; ele sunt adresate de un singur senator către un singur ministru; cele care se referă la politica generală a Guvernului sunt adresate Primului ministru. Primirea întrebărilor se va face cu îndeplinirea condiţiilor precedente şi în conformitate cu art. 24, alin 4.

3. Întrebările orale sunt înscrise pe o listă specială, treptat, pe măsură ce sunt depuse şi sunt publicate în condiţiile de la art.75.

 

 

 

 

Art. 77

1. Dimineaţa zilei de marţi este rezervată cu prioritate întrebărilor orale. Conferinţa Preşedinţilor poate repartiza o altă zi de şedinţă prin aplicarea dispoziţiilor art.48 al.2, din Constituţie.

2. Înscrierea întrebărilor orale pe ordinea de zi a şedinţei este decisă de Conferinţa Preşedinţilor conform art.76, alin.3.

3. Nu pot fi înscrise pe ordinea de zi decât acele întrebări care au fost depuse cu cel puţin opt zile înainte de această şedinţă.

 

Art.78

1. Preşedintele citeşte întrebările în ordinea stabilită de Conferinţa Preşedinţilor. El citeşte numărul de înregistrare al întrebării, numele autorul acesteia, titlul şi precizează cărui membru al Guvernului îi este adresată.

2. Autorul întrebării, sau unul dintre colegii desemnaţi de acesta pentru a-l înlocui dispune de trei minute pentru a dezvolta întrebarea. El mai dispune şi de un timp care nu poate depăşi două minute pentru a răspunde Guvernului.

3. Dacă autorul întrebării sau cel care îi ţine locul sunt absenţi în momentul în care este strigat în şedinţă publică întrebarea este reportată din oficiu în continuarea listei.

4. Dacă ministrul care este vizat de întrebare nu este prezent întrebarea este amânată pentru ordinea de zi a următoarei şedinţe destinată întrebărilor orale.

5. La solicitarea a treizeci de senatori a căror prezenţă trebuie constată prin apel nominal, o întrebare orală la care trebuie să se răspundă se poate transforma, prin decizia Senatului, într-o întrebare orală cu dezbatere; aceasta va fi înscrisă din oficiu în fruntea ordinii de zi pentru viitoarea şedinţă a Senatului.

 

 

 

 

 

 

 

Întrebări orale cu dezbatere

Art.79

1. Toţi senatorii care doresc să adreseze Guvernului o întrebare orală urmată de dezbatere vor înmâna textul Preşedintelui Senatului însoţit de o solicitare de dezbatere.

2. Întrebarea orală urmată de dezbatere va fi redactată sumar şi nu trebuie să conţină acuzaţii de ordin personal la adresa unei terţe persoane desemnate nominal. Primirea acestor întrebări se face cu respectarea condiţiilor prezentate şi cu respectarea art.24 alin.4

3. Preşedintele informează imediat Guvernul de această solicitare. El aduce la cunoştinţa Senatului textul întrebării şi solicitarea de dezbatere în prima zi de şedinţă care urmează depunerii.

4. Întrebările orale cu dezbatere nu pot fi adresate decât de un singur senator pentru un singur ministru; cele care se referă la politica generală a Guvernului sunt adresate primului ministru.

 

Art. 80

1. Data discutării întrebărilor orale cu dezbatere este fixată de Senat, la propunerea Conferinţei Preşedinţilor, fie în aceeaşi şedinţă cu întrebările orale, fie, cu acordul Guvernului, într-o altă şedinţă.

2. Totuşi la solicitarea scrisă a autorului întrebării, remisă în acelaşi timp cu întrebarea şi însoţită de semnăturile a 30 de membrii, a căror prezenţă trebuie constatată prin apel nominal, Senatul informat fără întârziere de preşedinte poate decide, prin votul membrilor, fără dezbatere să se treacă la stabilirea datei de discuţie imediat după sfârşitul examinării proiectelor sau propunerilor înscrise cu prioritate pe ordinea de zi a şedinţei. 

3. Senatul trece la fixarea datei, fără dezbateri pe fond, după ce a ascultat opinia cu Guvernului, dacă o asemenea opinie este prezentată.

4. Pentru toate datele fixate intervenţiile nu pot depăşi cinci minute. Poate interveni numai autorul întrebării sau unul dintre colegii desemnaţi de el pentru a-l înlocui, fiecare preşedinte de grup sau delegat al acestuia şi Guvernul.

5. În cazul în care Senatul decide înscrierea întrebării orale în funcţie de ordinea depunerii ei, autorul întrebării îşi păstrează dreptul de a adresa întrebarea orală fără dezbatere.

 

Art. 81 abrogat prin Rezoluţia din 21 noiembrie 1995

Art. 82

1. În cadrul dezbaterilor cu privire la o întrebare orală cu dezbatere, autorul are la dispoziţie un timp de 20 de minute. Pe lângă aceasta Conferinţa Preşedinţilor poate decide:

· fie că dispoziţiile art.29bis se vor aplica următorilor vorbitori 

· fie acordarea unui timp de vorbire de 10 minute unui orator pe grup, în plus autorul întrebării şi vorbitorii din partea fiecărui grup dispun fiecare de câte 5 minute pentru a răspunde Guvernului.

1. Dreptul de a lua cuvântul, pentru dezvoltarea întrebării, este personal. Totuşi autorul întrebării poate desemna pe unul din colegi pentru a-l înlocui în caz de nevoie.

 

Art.83 

1. După audierea ultimului vorbitor Preşedintele trece la ordinea de zi.

D. Întrebări orale cu dezbatere pe teme europene

 

Art.83 bis

1. Întrebările orale cu dezbatere pe teme europene sunt depuse în condiţiile prevăzute de art.79; ele trebuie să aibă ca obiect teme europene precise şi să fie adresate ministrului competent.

2. Data discutării acestora este fixată în condiţiile prevăzute de art.80, alin1,2,3,4.

 

Art. 83ter

1. În cadrul dezbaterilor asupra unei întrebări orale ce are ca subiect o temă europeană au dreptul de a lua cuvântul autorul întrebării, un senator reprezentant al delegaţiei Senatului la Uniunea Europeană, un senator reprezentant al comisiei permanente competente, Guvernul şi un reprezentant din fiecare grup politic. Este admis de a lua cuvântul, sub rezerva acordului Conferinţei Preşedinţilor, un senator reprezentant al Comisiei pentru politică externă, al Comisiei de apărare şi a forţelor armate dacă se estimează că au competenţa de a participa la dezbateri.

2. Fiecare vorbitor dispune de un timp de 10 minute. Se acordă cuvântul Guvernului când acesta îl solicită şi fără limită de timp. 

 

 

ANEXA II: MAREA BRITANIE

 

Camera Comunelor

Regulamentul de ordine interioară 2002

21. (1) Întrebările se vor adresa lunea, marţea, miercurea şi joia, după ce s-au încheiat dezbaterile privitoare la problemele legislative şi după ce răspunsurile la celelalte întrebări au rămas definitive.

(2) Nu se vor adresa întrebări după ora 15.30, excepţie făcând întrebările care nu au apărut pe ordinea de zi, dar care sunt în opinia Speaker-ului urgente şi au legătură cu probleme de interes public sau cu organizarea dezbaterilor. 

(3) Întrebările programate pentru a primi un răspuns scris într-o zi în care Camera nu lucrează, pe motiv de suspendare pronunţată într-o şedinţă anterioară, se vor reprograma, tot pentru un răspuns scris, în următoarea zi de şedinţă, apărând pe ordinea de zi a acelei şedinţe. 

22. (1) Notificările privitoare la întrebări se vor întocmi de către membrii Camerei în scris, în vederea programării pe ordinea de zi. 

(2) Notificarea unei întrebări, sau a unei moţiuni la un amendament care se află pe o listă pentru care încă nu s-a fixat o zi ori notificarea privind adăugarea unui nume în sprijinul unei astfel de moţiuni sau amendament, care este dată după ora 22.30 se va considera că a fost înmânată după terminarea şedinţei Camerei. 

(3) Membrii Camerei vor menţiona în notificarea scrisă dacă aşteaptă un răspuns oral sau scris şi vor indica şi data răspunsului, atunci când acesta este aşteptat în scris, în conformitate cu paragraful (4) al acestui regulament. 

(4) Dacă un membru al Camerei a menţionat că una din întrebări este pentru un răspuns scris aşteptat într-o anumită zi, ministrul trebuie să răspundă în ziua menţionată, pentru astfel de întrebări trebuind să existe o notificare prealabilă, ca şi pentru întrebările care aşteaptă un răspuns oral. 

(5) Notificarea întrebării pentru un răspuns oral nu poate fi înmânată mai devreme de 10 zile lucrătoare socotite până la ziua programată pentru răspuns; dacă ziua de la care începe să curgă termenul este vineri, atunci notificarea se poate înmâna începând cu următoarea zi de lucru a Camerei.

(6) Notificarea întrebărilor pentru răspunsurile orale trebuie să apară cel târziu pe lista notificărilor care circulă cu două zile (exceptând sâmbăta şi duminica) înaintea celei în care se aşteaptă răspunsul.

(7) Când se propune ca şedinţele Camerei să se suspende pentru o perioadă mai mică de 4 zile, fiecare zi din acest interval (exceptând sâmbăta şi duminica) va fi socotită drept zi de şedinţă, în scopul calculării perioadei din paragraful (5) al acestui regulament.

(8) Când se propune ca şedinţele Camerei să se suspende pentru o perioadă mai mare de 3 zile, Speaker-ul va dispune, cu votul membrilor, tipărirea şi punerea în circulaţie a unui memorandum, care va înlocui dispoziţiile paragrafelor (5) şi (6) ale acestui regulament; în acest sens, zilele începând cu care membrii Camerei pot înmâna notificările întrebările pentru răspunsurile orale trebuie, din raţiuni practice, să cadă în aceleaşi zile ale săptămânii în care se aşteaptă răspunsurile; ultima zi stabilită pentru prezentarea notificărilor la întrebările pentru răspunsurile orale va fi una dintre primele 2 zile de şedinţă, care succed suspendarea, dar nu mai târziu de 2 zile înaintea zilei stabilite pentru răspuns. 

Camera Lorzilor

Regulamentul de ordine interioară

34. Întrebările cu asterisc indică faptul că sunt adresate doar în scopul obţinerii unor informaţii şi pot fi plasate pe ordinea de zi pentru orice zi de şedinţă a Camerei, în afara celei de vineri. Pentru astfel de întrebări nu se vor iniţia dezbateri, iar întrebările suplimentare trebuie să se circumscrie tematicii întrebării iniţiale.

35. Întrebările care au fost precedate de o notificare personală pot fi adresate şi se pot face declaraţii, fără să se fi înregistrat notificarea pe ordinea de zi, dar aceste întrebări nu trebuie să impună dezbateri imediate.

36. Întrebările care dau naştere la dezbateri (cunoscute sub denumirea de întrebări fără asterisc) şi moţiunile care impun existenţa unei notificări prealabile, vor apărea pe ordinea de zi a zilei în care trebuie să se dezbată.

40. (1) Întrebările cu asterisc vor avea întâietate în faţa celorlalte dezbateri.

(8) Întrebările fără asterisc se situează ultimele pe ordinea de zi. 

42. (1) Notificarea privind ordinea de zi poate fi retrasă sau amânată pentru o altă dată, la cererea Lordului care a întocmit-o, excepţie făcând întrebările cu asterisc şi cele fără asterisc, pentru care nu pot fi înmânate notificări mai devreme de data pentru care au fost stabilite, fără permisiunea Camerei obţinută prin moţiune, notificată la rândul ei în ordinea de zi. 

(2) Dacă autorul unei moţiuni sau întrebări este absent în momentul în care Camera este pe cale să dea curs acesteia şi dacă cel absent nu a autorizat un alt Lord să îi ţină locul, nu se va acţiona decât după ce notificarea a fost reînnoită sau atunci când se obţine acordul unanim al Camerei. 

(3) Dezbaterile pot fi amânate pentru o altă oră a aceleiaşi zile de lucru, fără o notificare prealabilă, dar întrebările fac excepţie de la această regulă, dacă se opune cel puţin un Lord. 

43. (1) Notificarea unei întrebări sau moţiuni, în afara moţiunii referitoare la o lege publică sau la un regulament, nu poate fi pusă pe ordinea de zi mai devreme cu o lună, dar Lorzii pot înmâna notificări ale moţiunilor sau întrebărilor, fără a fixa o dată pentru dezbateri. 

(2) Exceptând întrebările cu asterisc, perioada de o lună nu trebuie să includă şi zilele în care Camera se află în vacanţă. 

44. Întrebările la care se aşteaptă un răspuns în scris pot fi înscrise pe ordinea de zi sub denumirea „Pentru răspuns scris”. Răspunsul se va publica în Raportul Oficial; răspunsul se poate da în orice zi de şedinţă, inclusiv în aceea în care s-a adresat întrebarea.

 

 

 

anexa Iii: GERMANIA

 

Regulamentul de ordine interioară al Bundestagului 

Art.100

Întrebările mari

„Întrebările mari” adresate Guvernului federal trebuie mai întâi adresate preşedintelui Bundestagului; ele trebuie să fie formulate de o manieră concisă şi precisă şi pot fi însoţite de o scurtă expunere de motive. Dacă expunerea de motive trimite la alte documente, art.77, par.2 se aplică mutatis mutandis. 

Art.101 Răspunsurile la întrebările mari şi dezbaterea

Preşedintele Bundestagului comunică întrebarea mare Guvernului federal, invitându-l să îşi exprime disponibilitatea de a răspunde la întrebare dacă şi când o va face. După primirea răspunsului Guvernului, întrebarea mare este înscrisă pe ordinea de zi. Dezbaterea trebuie să aibă loc dacă un grup sau 5% din membrii Bundestagului cer acest lucru.

Art.102. Refuzul de a răspunde la întrebările mari

Dacă Guvernul federal refuză să răspundă la o întrebare mare sau nu o face în cele trei săptămâni care îi succed, Bundestagul poate înscrie această întrebare pe ordinea de zi pentru dezbatere. Dezbaterea va avea loc dacă un grup sau 5% din membrii Bundestagului cer acest lucru.

Înaintea dezbaterilor, unul dintre autorii întrebării poate lua cuvântul în scopul obţinerii unei justificări orale suplimentare.

Art.103 Limitarea dezbaterii asupra întrebărilor mari

În situaţia în care întrebările mari sunt atât de numeroase încât periclitează desfăşurarea normală a lucrărilor, Bundestagul poate limita în timp dezbaterea la o anumită zi de şedinţă pe săptămână. Bundestagul poate şi în acest caz să decidă discutarea anumitor întrebări mari într-o altă zi de şedinţă. 

Art.104 Întrebările mici

(1) Guvernului federal i se pot cere informaţii asupra unor domenii determinate, prin intermediul „întrebărilor mici”, care trebuie să fie adresate Preşedintelui Bundestagului. Ele nu trebuie să conţină nici o remarcă sau afirmaţie tendenţioasă şi pot fi însoţite de o scurtă expunere de motive.

(2) Preşedintele Bundestagului invită Guvernul federal să răspundă acestor întrebări în scris, într-un termen de 14 zile; el poate, cu acordul autorului întrebării, să prelungească acest termen. 

Art.105 Dreptul membrilor Bundestagului de a adresa întrebări individual

Toţi membrii Bundestagului au dreptul de a adresa Guvernului federal întrebări individuale scurte, pentru un răspuns oral sau scris. Detaliile sunt reglementate prin directive (anexa 4).

Art.106 Şedinţa rezervată întrebărilor de actualitate şi întrebărilor orale puse Guvernului federal

(1)Atât timp cât Regulamentul nu prevede altfel, discuţiile explicative asupra unei probleme determinate de actualitate şi de interes general, se limitează la scurte intervenţii de cinci minute şi sunt reglementate prin directive (anexa 5).

(2) În timpul săptămânilor de şedinţă, membrii Bundestagului pot adresa Guvernului federal, în limita atribuţiilor lor, întrebări orale pe o temă de actualitate, care să aibă legătură, de preferinţă, cu ultima întrunire a Cabinetului. Detaliile sunt reglementate în directive (anexa 7).

Anexa 4 

Directive aplicabile şedinţelor rezervate întrebărilor orale şi întrebărilor individuale scrise

I Dreptul de a adresa întrebări

1. În cursul fiecărei săptămâni de şedinţă sunt organizate şedinţe rezervate întrebărilor orale, a căror durată totală nu poate depăşi 180 de minute.

În timpul acestor şedinţe, fiecare membru al Bundestagului are dreptul de a adresa întrebări Guvernului federal, dar nu mai mult de două întrebări pentru răspunsurile orale.

Întrebările trebuie să fie formulate de o manieră concisă şi să permită un răspuns scurt. Ele nu trebuie să conţină nici o remarcă sau afirmaţie tendenţioasă. Fiecare întrebare poate conţine două sub-întrebări. 

Întrebările sunt regrupate, în funcţie de departamentele Guvernului federal, într-un document tipărit. 

Preşedintele Bundestagului hotărăşte ordinea în care aceste departamente guvernamentale sunt chemate să răspundă. 

2. Sunt admise acele întrebări care au de a face cu domenii în care Guvernul federal este direct sau indirect responsabil. 

Întrebările care privesc un punct al ordinii de zi al săptămânii de şedinţă în curs vor primi un răspuns scris. Această dispoziţie nu se aplică dacă pentru acest punct al ordinii de zi s-a renunţat la expunerea de motive sau la dezbatere.

Întrebările care poartă în mod expres asupra unor probleme locale sunt transmise de Preşedintele Bundestagului Guvernului federal pentru un răspuns scris. Paragrafele 15 şi 16 de mai jos le sunt aplicabile.

3. Dacă întrebarea face obiectul unui răspuns oral, autorul acesteia are dreptul de a pune maximum două întrebări suplimentare; paragraful 1, alineatul 3 de mai sus le este aplicabil mutatis mutandis. 

4. Preşedintele Bundestagului este ţinut să admită şi alte întrebări suplimentare din partea altor membri ai Bundestagului, în măsura în care desfăşurarea normală a şedinţei destinate întrebărilor orale nu este compromisă. 

5. Întrebările suplimentare care nu au legătură cu întrebarea principală sunt respinse de către Preşedinte. 

II Depunerea întrebărilor

6. Întrebările trebuie să fie transmise Preşedintelui Bundestagului (secretariatului parlamentar) în patru exemplare.

7. Întrebările nu sunt reproduse în documentul tipărit al şedinţelor rezervate întrebărilor orale, decât dacă sunt conforme cu paragraful 1, alineatul 3 şi paragraful 2, alineatul 1, de mai sus.

8. Întrebările orale trebuie depuse înaintea săptămânii de şedinţă, până vineri la ora 10 la Preşedintele Bundestagului şi vineri la ora 12 la Guvernul federal.

9. Preşedintele Bundestagului poate, în mod excepţional, să admită, pentru şedinţa rezervată întrebărilor orale, adresarea unor întrebări care prezintă interes public vădit urgent (întrebări urgente), cu condiţia ca acestea să fi fost depuse până la ora 12 a zilei precedente. Pragraful 1, alineatele 2 şi 3 de mai sus le este aplicabil.

III Desfăşurarea şedinţei rezervate întrebărilor orale

10. Preşedintele Bundestagului strigă numărul întrebării şi numele autorului. 

Întrebările urgente sunt strigate la începutul şedinţei rezervate întrebărilor orale. Dacă au fost depuse şi alte întrebări pe aceeaşi temă, ele sunt strigate tot la începutul şedinţei. Întrebărilor nu li se va răspunde decât în prezenţa autorului lor. În absenţa acestuia, întrebarea nu va primi nici un răspuns scris, decât dacă autorul a anunţat Preşedintele, înaintea şedinţei rezervate întrebărilor orale, că aşteaptă un răspuns scris. 

11. Dacă ministrul federal competent sau reprezentatul său nu este prezent, autorul poate cere ca întrebarea sa să fie strigată cu prioritate în următoarea şedinţă la care ministrul de resort sau reprezentantul său va participa; acest lucru nu ii va restrânge acestuia dreptul de a adresa întrebări.

12. Dacă, din lipsă de timp, unele întrebări nu au primit răspuns în timpul şedinţelor destinate întrebărilor orale, Guvernul federal va răspunde în scris, şi aceasta dacă autorul nu şi-a retras întrebarea înainte de încheierea ultimei şedinţe, în faţa preşedintelui de şedinţă. Răspunsurile scrise sunt trecute în anexa procesului verbal al şedinţei.

IV Întrebările scrise

13. Membrii Bundestagului au dreptul de a adresa Guvernului federal maximum patru întrebări pe lună pentru răspunsurile scrise. În privinţa admisibilităţii acestor întrebări, paragraful 1, alineatul 3 şi paragraful 2, alineatul 1 de mai sus sunt aplicabile mutatis mutandis.

14. Guvernul federal răspunde întrebărilor în termen de o săptămână, socotită de la primirea acestora de către Cancelaria federală. 

Răspunsurile primite in termen de o săptămână sunt publicate în săptămâna următoare, într-un document tipărit, în acelaşi timp cu întrebările. 

15. Dacă răspunsul nu a parvenit Preşedintelui Bundestagului (secretariatului parlamentar) în termen de o săptămână, autorul poate cere ca întrebarea sa să fie strigată, pentru un răspuns oral, în timpul primei şedinţe rezervate întrebărilor orale, în săptămâna care urmează expirării termenului. 

Această cerere trebuie să fie adresată Preşedintelui Bundestagului (secretariatului parlamentar), cel târziu până la ora 12 a zilei precedente deschiderii şedinţei rezervate întrebărilor orale.

Dacă întrebarea primeşte un răspuns scris în acest răstimp, autorul poate doar să ceară explicaţii legate de întârzierea răspunsului. 

16. Întrebările puse în virtutea paragrafului 15 de mai sus sunt distincte de întrebările orale ale aceleiaşi săptămâni de şedinţă. Ele sunt strigate la începutul şedinţei rezervate întrebărilor orale. Paragraful 10, alineatul 2, fraza 2 este aplicabil. 

În privinţa întrebărilor depuse în virtutea paragrafului 15, doar autorul acestora poate adresa întrebări suplimentare. 

 

Anexa 5

Directive aplicabile dezbaterii unui subiect de actualitate şi de interes general

I Şedinţa rezervată întrebărilor de actualitate – condiţii

1. Şedinţa rezervată întrebărilor de actualitate are loc atunci când: 

a. Consiliul decanilor de vârstă a hotărât astfel,

b. Este cerută de către un grup sau de un număr de membri prezenţi, reprezentând 5% din membrii Bundestagului, cu referire la răspunsul Guvernului federal la o întrebare orală, 

c. Este cerută de un grup sau de 5% din membrii Bundestagului, independent de orice întrebare depusă în vederea şedinţei rezervate întrebărilor orale.

2. a) Dezbaterea în vederea punctului I.1, litera b) trebuie să fie cerută şi trebuie să aibă loc imediat după încheierea şedinţei rezervate întrebărilor orale.

b) Conform punctului 1.1.c, cererea trebuie să fie prezentată Preşedintelui Bundestagului cel târziu la ora 12 a zilei precedente începerii şedinţei, indicându-se şi tematica. Dacă ordinea de zi este deja distribuită, Preşedintele va face cunoscută această adăugire. 

 

II Prioritatea în cadrul dezbaterilor

3. În cursul unei zile de şedinţă a Bundestagului poate avea loc o singură dezbatere asupra unui subiect de actualitate.

4. Dacă s-a convenit ca o dezbatere să aibă loc conform punctului I.1.a), în aceeaşi zi nu mai poate avea loc nici i altă dezbatere asupra unui subiect de actualitate. 

5. Dezbaterea cerută independent de orice întrebare depusă pentru şedinţa destinată întrebărilor orale este reportată pentru ziua următoare de şedinţă, dacă se cere dezbaterea asupra unui răspuns al Guvernului federal la o întrebare orală. În acest caz, discuţia reportată are prioritate faţă de celelalte dezbateri posibile. 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

ANEXA IV: REGIMUL ÎNTREBĂRILOR PARLAMENTARE ÎN MAREA BRITANIE (CAMERA COMUNELOR)

 

Există trei categorii de întrebări: întrebările cu răspuns oral în Camera Comunelor în cursul perioadei alocate întrebărilor; întrebările privind probleme urgente (Private Notice Questions) care pot fi solicitate dacă subiectul acestora este apreciat de către Speaker ca fiind urgent şi important, şi care pot fi formulate oral în Cameră la încheierea timpul destinat întrebărilor, precum şi întrebările cu răspuns scris, al căror răspuns este tipărit în Raportul Oficial al Parlamentului (Hansard). 

Întrebările cu răspuns oral

Perioada alocată răspunsurilor în Camera Comunelor începe la circa 14,35 luni, marţi şi miercuri şi la 11,35 joi. Aceasta continuă până la 15,30 şi, respectiv, 12,30 joi, sau peste acea oră dacă se răspunde la întrebare în timpul respectiv. Prin urmare, în practică, perioada de întrebări durează aproximativ o oră în fiecare dintre aceste zile. Întrebările orale nu au loc vineri.

Speaker–ul are rolul de a chema parlamentarul a cărui întrebare este situată prima pe ordinea de zi (Order of Business). Odată ce textul întrebării se află tipărit în ordinea de zi, nu este necesar ca acel membru să o citească. În situaţia în care departamentele importante (Departments) ale executivului, cum ar fi cel al mediului, transporturilor şi regiunilor sau comerţului şi industriei, răspund la întrebări, secretarul de stat va fi însoţit de către mai mulţi funcţionari ministeriali (junior Ministers), cu care împarte sarcina de a răspunde la întrebările parlamentarilor.

Întrebările suplimentare

Schimbul suplimentar de întrebări şi răspunsuri nu este reglementat. Parlamentarul care a pus întrebarea iniţială este, în mod normal, primul care este solicitat să formuleze o întrebare suplimentară. Când la acea întrebare suplimentară s-a răspuns de către ministru, Speaker-ul poate solicita altor membri să ridice întrebări suplimentare, de obicei alternând între majoritatea parlamentară şi opoziţie.

Uneori, este posibil ca un ministru să opteze pentru acordarea unei replici unice mai multor întrebări de pe ordinea de zi, care sunt conexate. În această situaţie, Speaker-ul va chema primul parlamentar şi apoi, succesiv, pentru întrebări suplimentare, pe ceilalţi parlamentari.

Când Speaker-ul decide asupra faptului că au fost formulate suficiente întrebări suplimentare, el cheamă pe parlamentarul care a iniţiat întrebarea următoare înregistrată pe ordinea de zi. Acelaşi procedeu este continuat până la încheierea timpului destinat întrebărilor. Orice întrebare orală de pe ordinea de zi la care nu s-a răspuns primeşte un răspuns scris care este tipărit într-un număr ulterior din Hansard. Întrebările orale excluse de pe ordinea de zi respectivă (5 o’clock shuffle) nu primesc nici un răspuns.

Rolul Speaker-ului

O trăsătură importantă a timpului alocat întrebărilor este modul în care Speaker-ul controlează frecvenţa lor. Dacă sunt adresate prea multe întrebări suplimentare ministrului, vor fi supuse unei examinări amănunţite doar câteva întrebări, prin urmare numărul total al întrebărilor cărora li se răspunde oral va fi redus. În situaţia în care sunt adresate prea puţine întrebări suplimentare, se va răspunde oral la mai multe întrebări. 

În medie, zilnic se răspunde oral la 15 – 20 de întrebări.

Speaker-ul poate asigura derularea întrebărilor prin apeluri periodice către parlamentari şi miniştri, pentru ca aceştia să formuleze întrebările şi răspunsurile pe scurt. De asemenea, el poate atrage atenţia unui parlamentar sau ministru care se exprimă prea amplu sau care utilizează timpul întrebărilor pentru dezbateri. Există şi practica ca un ministru care doreşte să dea un răspuns amplu, să îl acorde fie după timpul destinat întrebărilor, dacă importanţa răspunsului justifică acest lucru, fie să îl publice drept raport oficial.

Programarea prin rotaţie a miniştrilor care răspund

Miniştrii sunt supuşi întrebărilor prin rotaţie, după cum este convenit de către majoritate şi opoziţie prin “canalele obişnuite”. Fiecărui mare departament al executivului îi este alocată o zi specială a săptămânii, împreună cu alte trei sau patru departamente. În situaţia în care, prin rotaţie, departamentul se află la începutul listei, ministrul său va fi întrebat primul şi este probabil ca acesta să fie întrebat în limita întregului timp disponibil. În săptămâna următoare, departamentul respectiv se va afla la finalul listei. În fiecare din săptămânile următoare, acesta va urca pe lista, astfel încât, în trei sau patru săptămâni, departamentul va ajunge iar pe prima poziţie a listei. 

Întrebările adresate primului ministru

Principala excepţie de la regulile prezentate anterior se referă la primul ministru, care răspunde la întrebări în fiecare miercuri de la ora 15,00 până la încheierea timpului destinat întrebărilor (15,30). Astfel, primul ministru va răspunde întrebărilor circa două ore pe lună, în comparaţie cu aproximativ o oră pentru fiecare dintre miniştri şi funcţionarii executivului (junior ministers). 

Alte excepţii de la programul obişnuit al rotaţiilor există în cazul miniştrilor cu responsabilităţi speciale sau cei aflaţi la conducerea unor departamente de o importanţă mai redusă, cum ar fi Procurorul general (Attorney General) sau Lord Privy Seal, care răspund la întrebări pentru o perioadă mai scurtă de timp (de la 15,10, 15,15 sau 15,20 într-o zi stabilită de obicei o dată pe lună). 

De asemenea, membrii privaţi (private members) sunt de asemenea incluşi în programul rotaţiilor, în calitatea lor de reprezentanţi ai unor anumite comisii parlamentare (Comisia pentru afaceri ecleziastice, Comisia Camerei Comunelor, Comisia bugetară şi Comisia financiară şi pentru servicii). 

Reguli care reglementează conţinutul întrebării

Înainte ca întrebarea să fie trecută pe ordinea de zi, aceasta trebuie să îndeplinească un set cuprinzător de reguli care reglementează conţinutul acesteia. O întrebare trebuie fie să solicite informaţii, fie să urmărească o acţiune. Aceasta nu trebuie să ofere sau să urmărească exprimarea opiniilor, deşi ea se poate baza pe fapte, de acurateţea cărora este responsabil parlamentarul respectiv. Mai mult, ea trebuie să se afle în legătură cu un domeniu pentru care ministrul căreia îi este adresată întrebarea este responsabil (în calitate de ministru). De exemplu, întrebarea nu se poate ocupa de activităţi pe care ministrul respectiv le derulează în calitate de lider sau membru al unui partid. De asemenea, acestuia nu i se poate solicita să confirme sau să comenteze un raport sau un zvon, faţă de care nu are nici o responsabilitate. Miniştrii nu sunt responsabili pentru activităţile autorităţilor locale sau ale întreprinderilor industriale publice (nationalised industries), deşi aceştia răspund la întrebări privind statistica naţională. Pe ordinea de zi nu se pot înscrie întrebări care urmăresc exprimarea unei opinii asupra unei probleme de drept, odată ce instanţele judecătoreşti sunt competente să se pronunţe. Nu este permisă solicitarea unei informaţii care este deja disponibilă. 

 

Redactarea întrebării

Întrebările trebuie redactate într-un mod cât mai concis şi trebuie să fie conforme cu uzanţele parlamentare privitoare la limbajul decent şi respectul pentru Coroană, puterea judecătorească (judiciary) şi membrii ambelor Camere parlamentare. De asemenea, o întrebare nu poate avea ca obiect nici o problemă care la respectivul moment este supusă procedurilor jurisdicţionale (regula privind judecăţile – sub-judice rule). 

O întrebare care a fost deja pusă şi la care s-a răspuns nu mai poate fi formulată încă o dată. În situaţia în care un ministru a refuzat să întreprindă o anumită acţiune sau să furnizeze informaţiile solicitate, poate fi formulată aceeaşi întrebare după trei luni. Există anumite domenii, cum ar fi cele privind serviciile de securitate sau problemele privind secretul comercial, asupra cărora miniştrii au refuzat să răspundă. Un refuz împiedică faptul ca o întrebare să fie admisă asupra aceluiaşi probleme, deşi miniştrii pot fi întrebaţi în fiecare sesiune dacă vor răspunde la întrebările la care nu s-a răspuns anterior.

Funcţionarii parlamentari sunt obligaţi să asigure faptul că întrebările sunt conforme cu aceste reguli şi cu altele ale Camerei Comunelor. Metoda pe care aceştia o folosesc este aceea de a sfătui parlamentarul, dacă întrebarea pe care acesta doreşte să o formuleze pare a încălca o regulă, asupra modului de regularizare a acesteia. Dacă parlamentarul nu este mulţumit de sfatul care i-a fost acordat, el poate trimite întrebarea sa Speaker-ului, care ia o decizie finală în privind admisibilităţii acesteia (situaţie care este relativ rară, aprecierea Speaker-ului fiind necesară doar în privinţa câtorva întrebări pe sesiune).

Stabilirea locului întrebărilor (the five o’clock shuffle)

Ordinea în care întrebările sunt înscrise pe ordinea de zi şi în care sunt formulate are o mare importanţă, odată ce întrebările aflate la începutul listei au răspunsul asigurat. La ora 16, toate întrebările primite până în acel moment pentru departamentele care, la acel moment, prin rotaţie, trebuie să răspundă în termen de 10 zile sunt puse într-o urnă, din care sunt extrase manual. Din 1990, procedura respectivă a fost automatizată, însă principiul selecţiei (caracterul aleatoriu) a rămas acelaşi. 

 

Procedura întrebărilor adresate primului ministru

Procedura întrebărilor la care trebuie să răspundă primul ministru are un caracter aparte. Astfel, la întrebarea iniţiată adresată acestuia se adaugă întrebări suplimentare. Parlamentarii care au formulat întrebări sunt chemaţi doar pentru a-şi formula propriile întrebări. 

Această practică indică natura dublă a responsabilităţilor primului ministru. Pe de o parte, primul ministru are responsabilitatea generală pentru întregul guvern, iar pe de altă parte, acesta are doar câteva responsabilităţi specifice (printre care probleme de siguranţă naţională şi numirile unor înalţi oficiali), asupra cărora poate fi întrebat direct. 

Procedeul întrebărilor suplimentare adresate primului ministru prezintă avantaje evidente pentru parlamentari, care în situaţia în care ar trebui să formuleze o întrebare asupra responsabilităţilor specifice ale primului ministru ar putea să umple cu greu perioada destinată întrebărilor.

Domeniul întrebării suplimentare este limitat în mod obişnuit de către regula că aceasta rezultă din întrebarea iniţială. În situaţia în care întrebarea iniţială vizează angajamentele primului ministru, domeniul întrebărilor suplimentare este aproape nelimitat, odată ce acesta poate fi întrebat despre tot ceea ce are legătură cu responsabilităţile primului ministru. Mai mult, întrebările suplimentare pot să nu fie compuse până în ziua în care trebuie puse, de aceea, ele pot viza aspecte presante ale momentului. Un parlamentar are, în fapt, toate avantajele de a pune o întrebare fără notificare, procedură care este utilizată în alte câteva parlamente. 

Liderului opoziţiei îi sunt permise trei sau patru întrebări suplimentare în succesiune, ulterior primei sale întrebări suplimentare, iar liderului celui de-al doilea partid din opoziţie două astfel de întrebări. 

Cabinetul primului ministru solicită rezumate (briefings) de la departamente asupra tuturor posibilelor întrebări suplimentare care pot apărea, iar, odată ce de obicei acestea ating subiecte generale, primul ministru poate avea ocazia de a face o declaraţie privind politica guvernului sau de a prezenta o reacţie oficială.

Trimiterea întrebărilor

Un ministru poate, prin notificarea depusă la cabinetul Speaker-ului, trimite până la 15,30 (sau 12,30 joi) răspunsul la orice întrebare orală înscrisă pe ordinea de zi pentru acea zi. De asemenea, acesta poate opta pentru un răspuns oral la întrebările pentru care s-a formulat un răspuns scris. Întrebărilor care nu au primit răspuns datorită absenţei ministrului căruia i-au fost adresate pot primi răspuns după 15,30 (respectiv 12,30) dacă ministrul este prezent atunci.

Probleme de actualitate (Private Notice Questions) 

Aceste întrebări apar în situaţia în care o problemă trebuie ridicată imediat ministrului respectiv. Pentru a indica natura întâmplătoare (accidentală, contingentă) a acestor întrebări, există o procedură specială de adresare de asemenea întrebări către miniştri, denumită Private Notice Question. Astfel, unui parlamentar nu i se cere o notificare în avans asupra întrebării, precum este necesar în cazul întrebării obişnuite, deoarece problema ridicată apare imediat şi este urgentă. În schimb, întrebarea se notifică în particular ministrului respectiv. Pentru a formula o întrebare printr-o notificare privată, un parlamentar trebuie să solicite acest lucru Speaker-ului, înainte de ora 12 în ziua în care este dorit răspunsul. Departamentul avut în vedere este informat imediat.

Dincolo de regulile de formă şi conţinut comune cu cele pentru întrebările obişnuite, o întrebare urgentă este supusă şi la două criterii suplimentare şi speciale instituite de regulile Camerei Comunelor: această întrebare trebuie să fie urgentă şi să fie de importanţă publică. O multitudine de evoluţii sau de situaţii urgente îndeplinesc aceste criterii, deşi acestea pot fi adesea cuprinse într-o declaraţie ministerială. 

La aceste întrebări se răspunde imediat după timpul destinat întrebărilor obişnuite. 

Întrebările cu răspuns scris

Parlamentarul poate primi răspunsul scris la întrebarea formulată în termen de şapte zile de la prezentarea acesteia. Cu toate acestea, dacă acesta doreşte un răspuns într-o anumită zi, el poate indica acest lucru la prezentarea întrebării. Prioritatea întrebărilor la care se solicită un răspuns scris este cunoscută în prezent sub numele de întrebări cu răspuns într-o zi indicată.

